Radičová, Iveta, predsedníčka vlády SR (2010-10-14):
Ďakujem veľmi pekne. Vážený pán poslanec, vo všeobecnosti sa v prípade zistených nedostatkov z titulu porušenia právnych predpisov Európskej únie alebo Slovenskej republiky uplatňujú finančné korekcie, resp. Slovenská republika je povinná vrátiť všetky neoprávnene realizované výdavky späť do rozpočtu Európskej únie. Uvedené nedostatky z titulu porušovania právnych predpisov Európskej únie alebo Slovenskej republiky v rôznych oblastiach sú zisťované na základe uskutočnených audítorských misií Európskej komisie, Európskeho dvora audítorov alebo národných kontrol a auditov. V rámci niektorých misií boli identifikované zistenia vysokej závažnosti, ktoré viedli k uplatneniu finančných korekcií. V rámci volebného obdobia rokov 2006 až 2010 sa schvaľovali a poskytovali finančné prostriedky v rámci projektov štrukturálnych fondov a Kohézneho fondu súbežne z programového obdobia 2004 až 2006 a nového programového obdobia 2007 až 2013. Suma schválených a poskytnutých výdavkov zo štátneho rozpočtu v rámci volebného obdobia rokov 2006 až 2010, ktoré z titulu porušenia právnych predpisov Európskej únie alebo Slovenskej republiky definitívne Európska komisia nepreplatí. Zo svojho rozpočtu sa odvíja od veľmi konkrétnych káuz, a to konkrétne: nástenkový tender v sume 10 052 586 eur za prostriedky z rozpočtu Európskej únie. Z toho suma 7 170 356 eur zodpovedá programovému obdobiu rokov 2007 až 2013 a suma 2 882 230 eur zodpovedá programovému obdobiu 2004 až 2006. Na jar roku 2009 prebehlo rokovanie bývalého ministra výstavby a regionálneho rozvoja so zástupcami Európskej komisie ohľadom vyššie uvedenej problematiky. Na predmetnom stretnutí bolo dohodnuté, že Slovenská republika nezaradí žiadosti o platbu, v ktorých boli zahrnuté výdavky konzorcia do súhrnnej žiadosti, platbu zaslanej na Európsku komisiu a uhradené peniaze vráti zo štátneho rozpočtu, nakoľko boli porušené pravidlá a princípy verejného obstarávania v rámci národnej legislatívy, následkom čoho by pokladala Európska komisia výdavky z tzv. nástenkového tendra za neoprávnené. Hlavným dôvodom uplatnenia finančných korekcií boli zistenia za porušenie postupov verejného obstarávania, predovšetkým porušenie postupov verejného obstarávania pre postup zverejnenia výzvy na predkladanie ponúk, ďalej porušenia postupov verejného obstarávania pre uzavretie zmluvy ako výsledok verejného obstarávania. Po ďalšie, porušenia postupov verejného obstarávania vo veci transparentnosti verejného obstarávania a porušenia postupov verejného obstarávania vo veci zadávania zákazky na daný predmet predpokladanej hodnoty zákazky. Druhá kauza. Sociálne podniky Ministerstva práce, sociálnych vecí a rodiny Slovenskej republiky v sume 2 751 376 eur za prostriedky z rozpočtu Európskej únie. Hlavným dôvodom uplatnenia neoprávnených výdavkov pre pilotné projekty sociálnych podnikov boli zistenia za porušenia právnych predpisov Európskej únie a Slovenskej republiky identifikované auditom Európskej komisie v roku 2009, predovšetkým v oblastiach: po prvé porušenia postupov verejného obstarávania v rozpore so smernicou Európskej únie. Verejné obstarávanie malo byť realizované cez otvorenú verejnú súťaž, ale prijímateľ zvolil formu rokovacieho konania, účelové rozdelenie zákazky, i keď išlo o rovnakú činnosť. Po druhé účtovanie položiek, pričom plánovaná činnosť sa nerealizovala. Po tretie predaj výstupov projektu cez previazaného odberateľa v Slovenskej republike pod trhovú cenu a následný odpredaj od tohto slovenského odberateľa tých istých výstupov zahraničnému odberateľovi za oveľa vyššiu sumu, napr. do Fínska, Švédska. Po ďalšie, umelo vytvárané pracovné miesta a napokon efektívnosť využitia finančných prostriedkov. Suma, ktorú ministerstvo práce, sociálnych vecí a rodiny v roku 2008 v súvislosti s ôsmimi sociálnymi podnikmi zazmluvnilo predstavuje 23 mil. eur. Ku dnešnému dňu boli na účty týchto sociálnych podnikov presunuté prostriedky v celkovej sume 11,2 mil. eur, a to prostredníctvom zálohových platieb realizovaných ešte v roku 2009. Sociálne podniky ku dnešnému dňu predložili účtovné doklady v celkovej výške 3,2 mil. eur. Ministerstvo práce, sociálnych vecí a rodiny bude sumu v hodnote 11 253 167 eur od týchto ôsmich subjektov vymáhať, avšak predpoklad, že peniaze získame späť, je pomerne nízky, nakoľko jeden zo subjektov je v likvidácii, ďalší v konkurze. V prípade ďalších šiestich podnikov prevedené finančné prostriedky už boli taktiež minuté. Zálohové práva, ktoré máme v prípade štyroch sociálnych podnikov, sú takmer neuplatniteľné. V máji 2010 bolo v prípade všetkých ôsmich sociálnych podnikov na tlak Európskej komisie odstúpené od zmlúv. V prípade štyroch však ministerstvo na základe dohody na seba preberá záväzok uhradiť náklady, ktoré mali byť hradené z Európskeho sociálneho fondu, a to zo štátneho rozpočtu. Ku dnešnému dňu môžeme s istotou, bohužiaľ, vyčísliť škodu, ktorá vznikla vďaka pilotným sociálnym podnikom na 11 253 167 eur. Škoda, ktorá tak zatiaľ štátu vznikla v súvislosti s pilotnými sociálnymi podnikmi je ešte vyššia ako pri tzv. nástenkovom tendri. Táto škoda pritom ešte nemusí byť konečná, keďže v októbri a novembri bude vykonaný ďalší audit, ktorý Európska komisia uskutočňuje na základe podozrení na nesprávne a neefektívne využívanie prostriedkov Európskeho sociálneho fondu. Keď teda v dnešných dňoch diskutujete o opatreniach na ozdravenie verejných financií, majte, prosím, na pamäti aj tieto skutočnosti. Tých 13 mil. eur, ktoré sme už museli Európskej komisii vrátiť v súvislosti s nástenkovým tendrom a sociálnymi podnikmi, by napr. stačili na riešenie materskej, rodičovského, či tretieho piliera. Ďakujem veľmi pekne.